
    Lots of appreciation to my young brother,Progress for the encouragement he gave me daily to follow my literature talent.


The community of Leboeng for the support they gave towards this drama is also not in vain.

      

    


KA MONGWADI:

Moima Tlabego Lazarus(2001) o belegetšwe gola Leboeng,profenseng ya Limpopo.Ke ngwana wa bone(4) ka lapeng la bahlano(5).O tsene sekolo sa tlasana sa Makopung Primary School morago a pheta lengwalo la marematlou  gola Tšhabelang Dinoko High.

Ka ngwaga wa seketepedi masomepedi(2020) a tsena gola Ehlanzeni Tvet Collage go direla tša Engineering,morago a phetela Wastewater and water reticulation L4 ka ngwaga wa seketepedi masomepedi tharo(2023).O thomile go ngwala dipukwana le direto ka ngwaga wa seketepedi masomepedi tee(2021) fao a bilego yo mongwe wa bangwadi ba puku ya kgoboketšo ya direto e bitšwago ‘Mamapo a theto’ .

Ka ngwaga wa seketepedi masomepedi pedi(2022) a ba o mongwe wa bangwadi ba puku ya direto e bitšwago ‘Dipheko re rutilwe’ le yago bitšwa ‘Dienywa tsa bophelo’ gomme ye ke puku ya bone a kgatišitšego go yona.

KA PUKU:

Boka leobu ke papadi ya seyalemoya yago ngwadiwa ka maikemišetšo a go ruta le go lemoša baswa ka kotsi le maatla a kgokagano tša leago.Mongwadi wa puku ye o tlogile a ikepela fase go hlahlatholla maele a maleba go bana le batswadi.

Papadi ya Boka leobu ke leporogo magareng ga batswadi le maphelo a baswa tseleng ya gotšwa sekgaleng goya sebjalebjaleng.Gomme ke toka ebile go maleba go iketla ka bose bja yona.

Latswang menwana ka mabose a todi ya papadi a seyalemoya,thobela.




BAKGATHI BA TEMA 





1. Thabo  :Malome wa Billy.

2. Thomas :Molaodi wa Leobung khonseterakešene.

3. Tahlegile :Morwedi wa Thomas.

4. Josias  :Monna wa Sarah.

5. Raesetša :Mogwera wa Josias.

6. Billy  :Lesogana Dimpho.

7. Tumelo  :Mogwera wa Billy.

8. Dimpho :Lekgarebe la Billy.

9. Lethabo :Morwedi wa Josias.

10. Rosina  :Lekgarebe la Thomas.

11. Warona :Masebotsana wa Leobung.

12. Gosiame :Mogwera wa Lethabo.

13. Sarah  :Mmago Lethabo.

14. Madireng :Kgaetšedi ya Billy.

TEMANA YA 1

(Mesong ka lapeng la Josias, go bonala ba dutše tafoleng ba ija dijo tša mesong)

Lethabo :(O swere sellathekeng o hwile ka lesego le bosana) Ekwang!

Josias  :Re kwe eng wena?

Lethabo :(Ka go makala) Aowa tate, ke maswabi ke bolela ke le tee.

Josias   :Wa tseba ka nako tšela go sa gola rena, bana e ba sa dire dilo tša go diša dihlong ka tsela ye. Re dutše le motho empa o swere tša gagwe tša sellathekeng seo a phelago le sona, ke gore ruri bophelo bja bafsa bo laola ke Facebook. Ke masetlapelo!

Sarah   :Maswafo fase hle tatago lekgarebe, tlogela ngwana a phele bjalo ka dithaka.

Josias  :Wa thoma ka go emelela maitshwaro a ngwana yo! Motho yo o swanetše go tseba gore ge re eja ga go nyakege dilo tše tša gagwe. Re tla dula neng fase ra iketla ka polelo le morwedi wa rena ge sellathekeng e le sona se lego bohlokwa?

Sarah  :O se swantše nako tša bjale le tša sekgaleng. Tsamaya le dinako mogatšaka, o tlogele ngwana a iketle ka bofsa bja gagwe.

Lethabo :(Sellathekeng se a lla,  wa emelela o ya go se swarela ka ntle) Mma ke sa yo bethela ke letšatši.

Sarah  :Go lokile letšobana laka, o sa sinye nako wa tla wa šiwa ke nako ya sekolo.

Josias  :(Wa emelela) Wena mmago Lethabo, ke go botša serokaphatla gore morwedi  wa rena o tlo fihla ka lapeng a rwele mpa ka le lengwe la matšatši ka lebaka la gago.O sinya ngwana yo! Go lokile, ke sa ya mošomong.

Sarah  :(O šala a bolela a le tee) Iyoh ruri re dula le bakgalabje ba go sa kwišiše phetogo ya  lefase. Bona o sa šomiša sellathekeng sa kgale sa Nokia, sa gore le lebenkeleng ga se sa rekišwa.

Lethabo :(O beya sellathekeng tsebeng a le ka ntle) Mothupi wa pelo yaka, go bjang?

Billy  :(O bolela le Lethabo ka sellathekeng ) Mogatšaka go lokile, wena go bjang?

Lethabo :Go lokile. Ke tlo šiwa ke nako ya go ya sekolong, re ka se bolela ge ke bowa?

Billy  :Aowa mogatšaka, nka se sinye nako yago. Ke nyaka re bolela ka kopano ya rena, gape ke beke tše pedi re ratana sellathekeng, ke nyaka re kopane bjale gona.

Lethabo :Ke nnete monna waka, ebile ga ke kgone le go itshwara gore ke tlo go bona neng.

Billy  :Mmino o bosana tsebeng tšaka. Ebile ke tla go bona ka mokibelo, gomme wa go latela ke tlo go lata bošego o tlo robala mo gae.

Lethabo :(O kwagala a tšhogile) Eng? Aowa ke....

Billy  :(O mo tsena ganong ) Ema nyana wena hle! Bothata bo kae ge ke nyaka go dira tša marato le motho waka?

Lethabo :Go bolela nnete Billy ke sale maadi a senago molato, o tlo ba wa mathomo wa go ka nkgoma, ka fao nka se kgone gona bjale. Ke kgopela o mphe nako gore ke ikwe ke loketše go ka thoma tša thobalano. Ke a kwišiša gore o yo mogolo gore o ka ratana le motho wago swana le nna.

Billy  :Ke be ke sa tsebe motho waka, re tla kopana ka mokibelo. Ke tla go emela go fihlela o loka, empa o sa sinye nako boka leobu.Le gona ga ke yo mogolo ka fao ke sa nale mengwaga ye masomepeditee, wena o nale ye lesomehlano re a swanelana. E re o sa šiye ke nako ya sekolo, le nna ke itukiše ka ge ke eya kua kholetše ka iri ya lesomepedi. Go lokile, ke a go rata senoinoi saka!

Lethabo :Le nna ke a go rata papa bana baka. Le wena o se re go fetša ka nna wa ba leobu, wa fetola mebala. O be le letšatši  lele botse.


Mminoratho!

(Lethabo  wa tšutšupa kgarebe ya letheka lesese sehlapa ka lebese, o lebile meagong ya thuto. Tseleng ya gagwe o humana Gosiame mme ba sepela mmogo).

Lethabo :Mogwera ebile e ke nagana gore o šetše o  sepetše.

Gosiame :Nkase dire bjalo mogwera.

Lethabo :Ke nale ditaba ebile mogwera, lesogana lela la facebook le sepela le dinama tša mmele. Le tukiša dihlase tše sese pelong yaka.

Gosiame :Mehlolo ruri, wena morwedi wa Josias o tloga o tagwiša ke lesogana tsoko?

Lethabo :Ga se lesogana tsoko, ke monna waka wa senepe sa lebotong.

Gosiame :Retla re ke dipitsi ra di bona ka mebala.Bašimane ba kgokagano tša leago ba hlokannete  boka  leobu, ba tšewa ke lepheko.

Lethabo :Ithute go thaba le mogwera wa gago hle! Goreng o leka go tliša moferefere go sa hlokege? O tle kua gae ka labohlano, o tlo nthuša go kgetha diaparo tša go yo bona monna waka.

Tumelo  :(O kopana le makgarebe a sekolo, mme wa ba dumediša) Bona fela basadi ba go tukiša letšatši go nale maru. Dumelang makgarebe a mabotsana.

Gosiame :Madume abuti.

Tumelo  :Ka lebitso ke Tumelo,ke tla re wena o mang kgaetšedi?

Gosiame :Ke nna Gosiame, ke sepela le Lethabo.

Tumelo  :E se go ba wa lenyatšo, ke kgopela metsotso ye mebedi fela le wena Lethabo.

Gosiame :Gona go lokile. Lethabo o tla nkhumana ka tsela.

Lethabo :Go lokile mogwera.Abuti, nka go

